
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI

Bucureşti,  08.05.2017              

Nr. 4c-11/509/2016
	COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Nr. 4c-9/100


	Comisia pentru Sănătate şi Familie         

 Nr. 4c-8/226



RAPORT COMUN
asupra proiectului de Lege pentru completarea art. 10 din Legea nr. 264/2004
 privind organizarea şi funcţionarea Academiei de Ştiinţe Medicale

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi, Comisia pentru învăţământ, ştiinţă, tineret şi sport şi Comisia pentru  sănătate şi familie au fost sesizate, spre dezbatere în fond, cu proiectului de Lege pentru completarea art.10 din Legea nr.264/2004 privind organizarea şi funcţionarea Academiei de Ştiinţe Medicale, trimis cu adresa nr. PL-x 146 din 11 aprilie 2016 şi înregistrat cu nr.4c-11/509 din 12 aprilie 2016, respectiv nr.4c-9/146/100/22 martie 2017 respectiv nr.4c-8/226/9 mai 2017.
Potrivit prevederilor art. 92 alin. (9) pct.1, din Regulamentul Camerei Deputaţilor, republicat, Camera Deputaţilor este  Cameră decizională.
Senatul, în calitate de primă Cameră sesizată, a adoptat  proiectul de lege în şedinţa din 4 aprilie  2016.
Consiliul Legislativ a avizat favorabil proiectul de lege, conform avizului nr.1340 din 23 decembrie 2015. 
Guvernul, prin punctele de vedere transmise, cu adresa (nr. 68/21.01.2016 şi nr.1156/06.03.2017)  nu susţine adoptarea acestei iniţiative legislative.
Proiectul de lege are ca obiect de reglementare completarea art. 10 din Legea nr.264/2004 privind organizarea şi funcţionarea Academiei de Ştiinţe Medicale, cu modificările şi completările ulterioare, în sensul acordării membrilor corespondenţi ai Academiei de Ştiinţe Medicale a unei indemnizaţii lunare viagere în cuantum de 80% din salariul mediu pe economie.
În conformitate cu prevederile art.61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate.
Comisia pentru învăţământ, ştiinţă, tineret şi sport a dezbătut propunerea legislativă în şedinţa din data de 21 martie 2017. 

La lucrările Comisiei pentru învăţământ, ştiinţă, tineret şi sport  au fost prezenţi 18 deputaţi, din totalul de 24 membri ai Comisiei. 
Comisia pentru sănătate şi familie a dezbătut proiectul de lege în şedinţa din data de 4 aprilie 2017. 


La lucrările Comisiei pentru sănătate şi familie au fost prezenţi 18 deputaţi, din totalul de 19 membri ai comisiei. 
Comisia  juridică, de disciplină şi imunităţi a examinat proiectul de lege în şedinţa din  data de 8 mai 2017.

Membrii Comisiei juridice, de disciplină şi imunităţi au  fost  prezenţi la şedinţă  conform listei de  prezenţă. 
În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul prof. univ. dr. ing. Petru Andea – secretar de stat în cadrul Ministerului Educaţiei Naţionale; domnul Ion Ghizdeanu – secretar de stat în cadrul Ministerului Finanţelor Publice.
În urma dezbaterilor, membrii celor trei comisii au hotărât, cu unanimitate de voturi, să propună plenului Camerei Deputaților respingerea proiectului de Lege pentru completarea art.10 din Legea  nr.264/2004 privind organizarea şi funcţionarea Academiei de Ştiinţe Medicale, din următoarele considerente:
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată. Totodată, potrivit prevederilor art. 7 din Legea responsabilităţii fiscale nr. 69/2010, republicată,  şi ale art. 33 din Legea nr. 24/2000, republicată, cu modificările şi completările ulterioare, trebuia efectuat şi un studiu de impact.

- prin modificarea propusă se creează o discrepanţă salarială deosebit de mare între indemnizaţiile acordate celorlalte academii de ramură, anume Academia Oamenilor de Știință din România și Academia de Științe Tehnice din România.

- neimpozitarea indemnizației membrilor acestei academii generează un tratament fiscal preferențial pentru membrii săi și discriminatoriu față de persoanele fizice ale căror venituri realizate sunt impozitate. Totodată, trebuie semnalat că veniturile neimpozabile sunt menționate în mod expres în legea fiscală în vigoare, respectiv Legea nr. 227/2015 privind Codul fiscal, cu modificările și completările ulterioare.
În raport cu obiectul şi conţinutul său, proiectul de  lege  face parte din categoria legilor ordinare. 
          PREŞEDINTE,                                              PREŞEDINTE,                                                           PREŞEDINTE, 



                   
                          

      Eugen NICOLICEA                               Prof. dr. Camelia GAVRILĂ                                  Conf. univ.dr.  Florin BUICU                                                                 

       SECRETAR,                                                       SECRETAR,                                                                   SECRETAR,
Steluţa-Gustica CĂTĂNICIU                          Robert Nicolae TURCESCU                                                 Levente VASS    

